
Multifunkcionális bútor az otthoni edzés sportszereinek

   Dolgozatom tárgya egy olyan termék tervezése és fejlesztése, ami egy közelmúltban kialakult piaci rést céloz meg. A járványhelyzet alatt sok tevékenység az otthon falai közé, illetve a szabadtérre szorult, más lehetőségek híján: ez történt az edzéssel is.
   Az otthoni edzés kiváló lehetőség, hiszen költséghatékony és az utazási időt is megspórolhatjuk vele. Másrészről kiegészítő edzésként is hasznos bármely egyéb mozgásforma mellett.
   Egész életemben, már óvodás koromtól kezdve, sportoltam. Évekig tartó versenysport után korcsolyaoktatói igazolványt szereztem, jelenleg bíróképzésen veszek részt. Számomra különösen fontos a testmozgás, otthon is igyekszem fejleszteni az erőnlétemet. Ehhez azonban szükség van néhány egyszerű, illetve helyigényes sporteszközre.
   Az általam tervezett termék egyrészt egy multifunkcionális bútor másrészt pedig az otthoni edzés sportszereinek tárolására alkalmas segédeszköz, ami a bemelegítéstől a nyújtásig segítséget nyújt a különféle gyakorlatok végrehajtásában. Célom volt, hogy egy olyan terméket hozzak létre, ami valóban sokszínűen használható, különféle eszközök funkcióit egyesíti és tárolásra is alkalmas, miközben minimalista stílusának köszönhetően, jól illeszkedik a sportolni vágyó generációk lakhelyének enteriőrjébe. Szeretném, ha ez a bútordarab hasznos szerepet töltene be az életterünkben a nap minden szakaszában, még akkor is, ha éppen nem edzünk. Emellett fontosnak tartom, hogy a termék környezetvédelmi szempontból is a lehető legkedvezőbb alapanyagokból készüljön.
   Saját fotóim segítségével mutatom be, hogy hányféle edzésformát lehet megvalósítani az általam tervezett bútordarab különböző, kivehető egységeinek változatos alkalmazásával, illetve milyen pihenési lehetőségeket nyújt a bútordarab összeállított formájában.
   Úgy gondolom, dolgozatom kulcsszavai a „sokszínűség” és a „funkcionalitás”. E két fogalom mentén igyekeztem a lehető legjobb megoldásokat kifejleszteni vásárlói igényfelmérés, saját tapasztalat és szakemberekkel tartott interjúk tapasztalatainak alapján.
 



